b'\n_START_ARTICLE_\nPlutonas (nyk\xc5\xa1tukin\xc4\x97 planeta)\n_START_SECTION_\nAtradimas\n_START_PARAGRAPH_\n1840\xc2\xa0m., naudodamas Niutono mechanikos d\xc4\x97sn\xc4\xaf, Urbain Le Verrier nustat\xc4\x97 tada dar neatrast\xc5\xb3 planet\xc5\xb3 pozicijas. I\xc5\xa1analizav\xc4\x99s Nept\xc5\xabn\xc4\x85, jis pasteb\xc4\x97jo, kad jo orbit\xc4\x85 veikia dar ka\xc5\xbekas. Tokios pastabos XIX a. paskatino astronomus sp\xc4\x97lioti, kad Nept\xc5\xabno orbit\xc4\x85 trikdo ne tik Uranas, bet ir kita planeta. 1894 metais prad\xc4\x97tas plataus masto projektas, kurio metu ie\xc5\xa1kota galima devintoji planeta, kuri tuomet vadinosi \xe2\x80\x9ePlaneta X\xe2\x80\x9c. Iki 1909\xc2\xa0m. Lowell ir William H. Pickering pasi\xc5\xabl\xc4\x97 kelet\xc4\x85 tokios planetos galim\xc5\xb3 dangaus koordina\xc4\x8di\xc5\xb3. Lowell ir jo observatorija vykd\xc4\x97 savo paie\xc5\xa1kas iki pat savo mirties 1916 metais, ta\xc4\x8diau nes\xc4\x97kmingai._NEWLINE_\xe2\x80\x9ePlanetos X\xe2\x80\x9c paie\xc5\xa1ka nebuvo atnaujinta iki 1929\xc2\xa0m., kai Lowell observatorijos direktorius Vesto Melvin Slipher pateik\xc4\x97 Planetos X buvimo viet\xc4\x85 Klaidui Tombo (Clyde Tombaugh), kuris k\xc4\x85 tik atvyko \xc4\xaf Lowell observatorij\xc4\x85._NEWLINE_Klaido Tombo (Clyde Tombaugh) u\xc5\xbeduotis buvo sistemingai fotografuoti nakties dang\xc5\xb3 kas dvi savaites po dvi nuotraukas, tada i\xc5\xa1nagrin\xc4\x97ti kiekvien\xc4\x85 por\xc4\x85 ir nustatyti, ar objektai pakeit\xc4\x97 vietas. 1930\xc2\xa0m. vasario 18 d., po beveik met\xc5\xb3 paie\xc5\xa1kos, Tombaugh pasteb\xc4\x97jo pajud\xc4\x97jus\xc4\xaf objekt\xc4\x85 nuotraukose, kurios buvo darytos sausio 23 d. ir t\xc5\xb3 pa\xc4\x8di\xc5\xb3 met\xc5\xb3 sausio 29 dien\xc4\x85. Ma\xc5\xbeesn\xc4\x97s kokyb\xc4\x97s nuotrauka, daryta sausio 21 d., leido patvirtinti jud\xc4\x97jim\xc4\x85. Paskelbus naujien\xc4\x85, gauta patvirtinan\xc4\x8di\xc5\xb3 atradim\xc4\x85 papildom\xc5\xb3 nuotrauk\xc5\xb3. Taigi 1930\xc2\xa0m. vasario 18 d. Klaidas Tombo (Clyde Tombaugh) atrado Pluton\xc4\x85 Louelo observatorijoje (Lowell Observatory), Arizonoje. 1930\xc2\xa0m. gegu\xc5\xbe\xc4\x97s 1 d. planeta pavadinta rom\xc4\x97n\xc5\xb3 mitologijos po\xc5\xbeemio dievo vardu.\n_START_SECTION_\nStrukt\xc5\xabra\n_START_PARAGRAPH_\n\xe2\x80\x9eHubble\xe2\x80\x9c teleskopo duomenimis, Plutono tankis tur\xc4\x97t\xc5\xb3 b\xc5\xabti tarp 1,8 ir 2,1 g/cm\xc2\xb3, o tai rodo, kad jo vidaus sud\xc4\x97t\xc4\xaf sudaro ma\xc5\xbedaug 50-70 proc. uolienos ir 30-50 proc. ledo mas\xc4\x97s. Mokslininkai mano, kad Plutonas turi uolienos \xc5\xa1erd\xc4\xaf, apgaubt\xc4\x85 ledo apsiaustu. Ledo mas\xc4\x97s skersmuo tur\xc4\x97t\xc5\xb3 b\xc5\xabti apie 1700\xc2\xa0km, 70% Plutono skersmens.\n_START_SECTION_\nTyrimai\n_START_PARAGRAPH_\n2006\xc2\xa0m. sausio 19 d. i\xc5\xa1 Kanaveralo ky\xc5\xa1ulio NASA paleido New Horizons kosmin\xc4\xaf zond\xc4\x85. Pasiekus Pluton\xc4\x85, buvo tiriamas jo pavir\xc5\xa1ius, atmosfera, magnetinis laukas ir kitos planetos savyb\xc4\x97s. Kosminis zondas taip pat i\xc5\xa1tirs Charon\xc4\x85 ir neseniai atrastus naujus Plutono palydovus. \xe2\x80\x9eNew Horizons\xe2\x80\x9c ar\xc4\x8diausiai Plutono pavir\xc5\xa1iaus s\xc4\x97kmingai praskriejo 2015\xc2\xa0m. liepos 14 d._NEWLINE_2007\xc2\xa0m. vasario 28 d. New Horizons praskriejo pro Jupiterio orbit\xc4\x85. Praskriejant pro j\xc4\xaf buvo atlikti planetos ir jos palydov\xc5\xb3 tyrimai bei pasinaudota Jupiterio gravitacija grei\xc4\x8dio padidinimui. Saturno orbit\xc4\x85 zondas per\xc5\xbeeng\xc4\x97 2008\xc2\xa0m. bir\xc5\xbeelio 8 d., Urano\xc2\xa0\xe2\x80\x93 2011\xc2\xa0m. kovo 18 d., Nept\xc5\xabno 2014\xc2\xa0m. rugpj\xc5\xab\xc4\x8dio 25 d._NEWLINE_2015\xc2\xa0m. liepos 13 d., dien\xc4\x85 prie\xc5\xa1 ar\xc4\x8diausi\xc4\x85 praskriejim\xc4\x85, \xe2\x80\x9eNew Horizons\xe2\x80\x9c instrumentais i\xc5\xa1matuotas naujas Plutono skersmuo\xc2\xa0\xe2\x80\x93 jis siekia 2370 (\xc2\xb1 20 km). Liepos 14 d. \xe2\x80\x9eNew Horizons\xe2\x80\x9c tapo pirmuoju \xc5\xbemogaus sukurtu aparatu priart\xc4\x97jusiu prie \xc5\xa1io kosminio objekto. Ar\xc4\x8diausio praskriejimo momentu erdv\xc4\x97laivis buvo 12 500 \xc2\xa0km nuo planetos pavir\xc5\xa1iaus. Jis atliko \xc4\xafvairius matavimus ir nuotraukas tiek Plutono, tiek jo m\xc4\x97nuli\xc5\xb3. Skai\xc4\x8diuojama, kad vis\xc5\xb3 duomen\xc5\xb3 parsiuntimas \xc4\xaf \xc5\xbdem\xc4\x99 u\xc5\xbetruks 16 m\xc4\x97nesi\xc5\xb3.'